আগামী শুক্রবার শপথগ্রহণের আগেই সংগীতশিল্পী কবীর সুমন এবং সাহিত্যিক মহাশ্বেতা দেবীকে পুরস্কৃত করতে চান তদারকি মুখ্যমন্ত্রী মমতা বন্দ্যোপাধ্যায়। তৃণমূল সূত্রের খবর, এবার ‘নজরুল স্মৃতি পুরস্কারে’র জন্য কবীর সুমনের নাম বিবেচনা করছেন মমতা। পরিকল্পনা অপরিবর্তিত থাকলে আগামিকাল, বুধবার রাজারহাটের নজরুল তীর্থে মমতার হাত থেকে ওই পুরস্কার গ্রহণ করবেন সুমন।
পাশাপাশি, ‘বঙ্কিম স্মৃতি পুরস্কারে’র জন্য প্রবীণ সাহিত্যিক মহাশ্বেতা দেবীর নামেও সিলমোহর দিয়েছেন মমতা।
ওইদিন কাজি নজরুল ইসলামের জন্মজয়ন্তী পালন করবে রাজ্য সরকার। নজরুল জন্মজয়ন্তীতে বিভিন্ন সরকারি অ্যাকাডেমি আলাদা আলাদা ক্ষেত্রে বিশেষ অবদানের জন্য শিল্পী-সাহিত্যিকদের নাম সরকারকে প্রস্তাব করে। সেই প্রস্তাব অনুযায়ী সরকার তাঁদের পুরস্কার দিয়ে থাকে। শোনা যাচ্ছে, এ বছর ‘পশ্চিমবঙ্গ কাজী নজরুল ইসলাম অ্যাকাডেমি’ সুমনের নাম এবং ‘বাংলা আকাদেমি’ মহাশ্বেতার নাম প্রস্তাব করেছিল। সেই প্রস্তাব অনুমোদন করেছেন মমতা। 
২০১১ সালে মমতার পাশে ‘পরিবর্তনে’র সপক্ষে অন্যতম ‘মুখ’ হয়ে উঠেছিলেন সুমন-মহাশ্বেতা। সুমন অবশ্য তখন তৃণমূলের সাংসদও বটে। শাসকদলের রাজনৈতিক কর্মসূচিতে বিশিষ্টজনদের প্রথম সারিতে ছিলেন দু’জন। তৃণমূল-সরকারের দ্বিতীয় জমানা শুরুর আগে সরকারি পুরস্কারের তালিকায় তাঁদের অন্তর্ভুক্ত হওয়াকে ‘ইঙ্গিতপূর্ণ’ বলে মনে করছেন শাসকদলের নেতাদের অনেকেই।
মহাশ্বেতার সঙ্গে মমতার সম্পর্কের টানাপড়েন সেভাবে কখনও না-হলেও সুমনের সঙ্গে তা ছিল চোখে পড়ার মতো। সুমন তৃণমূলের সাংসদ থাকার সময়েই দল এবং নেত্রীর সঙ্গে তাঁর দূরত্ব তৈরি হয়েছিল। বিভিন্ন সময়ে উভয়পক্ষ একে অপরকে কটাক্ষ করতেও ছাড়েননি। সেই সুমনের সঙ্গে সম্পর্কে ‘শৈত্য’ কাটিয়ে ফেলার সিদ্ধান্ত নেন মমতাই। গত বছর সুমনকে ‘সংগীত মহাসম্মান’ পুরস্কার দেন মুখ্যমন্ত্রী। অনুষ্ঠানমঞ্চে প্রকাশ্যেই সুমনের উচ্ছ্বসিত প্রশংসা করেন। সুমনও মুখ্যমন্ত্রীর প্রতি পাল্টা কৃতজ্ঞতা স্বীকার করেন।
কিন্তু চলতি বছর বিধানসভা ভোটের আগে মমতা-ঘনিষ্ঠ সংগীতকার ফের নিজেকে গুটিয়ে নেন। শাসকদলের সমর্থনে তাঁর তরফে কোনও ‘তৎপরতা’ চোখে পড়েনি। মমতার ‘ঘনিষ্ঠ’ বলে পরিচিত বিশিষ্টজনেরা শাসকদলের সমর্থনে সরাসরি ভোট চাইলেও সেই দলে ছিলেন না সুমন। এমনকী, তাঁদের তরফে ছাপানো বিজ্ঞপ্তিতেও ছিল না সুমনের নাম। তখনই প্রশ্ন উঠতে শুরু করেছিল, তবে কি শাসকদলের সঙ্গে ফের দূরত্ব তৈরি করতে চাইছেন সুমন? 
আরও তাৎপর্যপূর্ণ, নির্বাচনপর্বের শেষে রবীন্দ্রজয়ন্তীর সরকারি অনুষ্ঠানে (ওই অনুষ্ঠানেই ছিল ভোটের পর মমতার প্রথম প্রকাশ্য অংশগ্রহণ) আমন্ত্রণ জানানো হয়েছিল সুমনকে। মমতা-ঘনিষ্ঠদের বক্তব্য, মুখ্যমন্ত্রীর ইচ্ছাতেই আমন্ত্রণ জানানো হয়েছিল সুমনকে। কিন্তু সেখানে সুমন যাননি। সেই অনুপস্থিতি নিয়ে নতুন করে জল্পনা তৈরি হয়েছিল শাসকদলের অন্দরে। 
এবার সুমনের ‘নজরুল পুরস্কার’ প্রাপ্তি মমতার সঙ্গে তাঁর ‘দূরত্ব’ মুছে যাওয়ার ইঙ্গিত আরও নিবিড় করছে।